Nõukogu määrus (EÜ) nr 2154/2002,

28. november 2002,

millega muudetakse määrust (EMÜ) nr 4045/89 Euroopa Põllumajanduse Arengu- ja Tagatisfondi tagatisrahastu rahastamissüsteemi kuuluvate toimingute kontrollimise kohta liikmesriikide poolt

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

ning arvestades järgmist:

(1) Määruse (EMÜ) nr 4045/89 [3] artikli 2 kohaselt kontrollitavate ettevõtjate valikut käsitlevaid eeskirju tuleks muuta, et võtta arvesse nii riskianalüüsi meetodite arengut muude kontrollimeetmete puhul kui ka alates määruse (EMÜ) nr 4045/89 viimasest muudatusest toimunud inflatsiooni ning võimaldada liikmesriikidele ettevõtjate valikul suuremat paindlikkust.

(2) Tuleks ette näha sätted juhuks, kui liikmesriigid võtavad liikmesriikidevahelist vastastikust abi hõlmavaid ühismeetmeid. Kontrollide arvu vähendamine, mis peegeldab ettevõtete valikut riskianalüüsi meetodite ja suurenenud mahuga vastastikuse abi põhjal, ei peaks põhjustama kõnealuste kontrollide kvaliteedi halvenemist.

(3) Tuleks lihtsustada sätteid määruse (EMÜ) nr 4045/89 artikli 7 kohase vastastikuse abi taotlustest teatamise kohta.

(4) Sätted, milles käsitletakse liikmesriikide kulude rahastamist ühenduse poolt vastavalt määrusele (EMÜ) nr 4045/89, on aegunud ning tuleks välja jätta.

(5) Määrust (EMÜ) nr 4045/89 tuleks vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 4045/89 muudetakse järgmiselt.

1. Artiklit 1 muudetakse järgmiselt.

a) Lõige 1 asendatakse järgmisega:

"1. Käesolevas määruses käsitletakse EPATF tagatisrahastu rahastamissüsteemiga otse või kaudselt seotud makseid sooritavate või saavate üksuste või nende esindajate (edaspidi "ettevõtjad") äridokumentide kontrollimist selleks, et teha kindlaks, kas EPATF tagatisrahastu rahastamissüsteemi kuuluvad tehingud toimuvad tegelikult ja nõuetekohaselt."

b) Lisatakse lõige 5:

"5. Kontrollides maaelu arengu meetmeid ja projekte, mis ei ole kontrollide reguleerimisalast määruse (EÜ) nr 2311/2000 [4] lisa kohaselt selgesõnaliselt välja arvatud, pööratakse erilist tähelepanu selliseid meetmeid ja projekte hõlmavatele eritingimustele."

2. Artikli 2 lõiget 2 muudetakse järgmiselt:

a) esimeses lõigus asendatakse sõnad "100000 eküüd" sõnadega "150000 eurot";

b) neljandas lõigus asendatakse sõnad "300000 eküüd" sõnadega "350000 eurot";

c) viiendas lõigus asendatakse sõnad "30000 eküüd" sõnadega "40000 eurot".

3. Artikli 3 lõikele 1 lisatakse järgmine taane:

"— raamatupidamise või raha liikumist käsitlevate dokumentide kontrollid, mis näitavad, et dokumendid, mis on makseasutuste valduses abisaajale tehtud maksete põhjendusena, on kontrollide ajal täpsed."

4. Artiklit 7 muudetakse järgmiselt.

a) Lõikele 1 lisatakse järgmine lõik:

"Kui kaks või rohkem liikmesriiki lisavad artikli 10 lõike 1 kohaselt saadetud programmile ettepaneku ühismeetme kohta, mis hõlmab ulatuslikku vastastikust abistamist, võib komisjon taotluse korral asjaomaste liikmesriikide puhul lubada vähendada artikli 2 lõike 2 alusel kindlaksmääratud kontrollide minimaalset arvu kuni 25 % võrra."

b) Lõike 2 viies lõik asendatakse järgmisega:

"Komisjonile saadetakse selliste taotluste kohta ülevaade kord kvartalis ühe kuu jooksul enne iga kvartali lõppu. Komisjon võib nõuda iga üksiktaotluse koopiat."

c) Lõige 4 asendatakse järgmisega:

"4. Kui teises liikmesriigis nõutakse lisateavet ettevõtja kontrollimise osana vastavalt artiklile 2, ja eriti ristkontrollide osana vastavalt artiklile 3, võib teha konkreetseid kontrollitaotlusi, milles märgitakse taotluse põhjus. Komisjonile saadetakse selliste konkreetsete taotluste kohta ülevaade kord kvartalis ühe kuu jooksul enne iga kvartali lõppu. Komisjon võib nõuda iga üksiktaotluse koopiat.

Kontrollitaotlus rahuldatakse hiljemalt kuue kuu jooksul pärast selle vastuvõtmist; kontrolli tulemustest teatatakse viivitamata taotluse esitanud liikmesriigile ja komisjonile. Komisjonile teatamine toimub kord kvartalis ühe kuu jooksul enne iga kvartali lõppu."

5. Artiklid 12, 13, 14, 15, 16, 16a ja 17 jäetakse välja.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates kontrolliperioodist 2003/2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. november 2002

Nõukogu nimel

eesistuja

M. Fischer Boel

[1] EÜT C 51 E, 26.2.2002, lk 366.

[2] 24. septembril 2002. aastal esitatud arvamus (Euroopa Ühenduste Teatajas seni avaldamata).

[3] EÜT L 388, 30.12.1989, lk 18. Määrust on viimati muudetud määrusega (EÜ) nr 3235/94 (EÜT L 338, 28.12.1994, lk 16).

[4] EÜT L 265, 19.10.2000, lk 10.

--------------------------------------------------